Alumnes de l’IES Vicent Andrés Estellés escriuen i “estenen” històries de “Heroïnes d’anar per casa”, en l’institut
2025-07-24

A partir de la invitació per a participar en el Concurs de Narrativa Breu amb Perspectiva de Gènere “Isabel de Villena” organitzat per l’àrea d’Igualtat de l’Ajuntament de Burjassot que, en aquesta edició, inclou la secció de microrelat, alumnes de l’IES Vicent Andrés Estellés han agafat paper i boli i s’han posat a mans a l’escriptura.

Tutelat per les professores de Valencià i de Llengua i Literatura, l’alumnat de 2n i 3r d’ESO han participat en l’escriptura de diferents microrelats en valencià amb els quals, amb el títol “Heroïnes d’anar per casa”, han volgut posar en valor les històries, les vivències i les trajectòries personals de dones anònimes, pertanyents a molt diferents generacions, però amb un denominador comú basat en la seua valentia, en el seu afany de superació, en la seua capacitat de resiliència i en la seua lluita sense fi per la necessària consecució de la igualtat, tant en l’esfera pública com en l’àmbit privat, etc…

Completats amb dibuixos i fotografies i plasmats en cartolines, i com si d’una llar qualsevol es tractara a l’hora de tendir la bugada, aquests microrelats protagonitzats per heroïnes d’anar per casa han quedat “tendits” simbòlicament amb pinces de la roba, en tota una paret de l’institut, a manera de mural homenatge, perquè també puguen ser llegits i gaudits per la resta de l’alumnat del centre.

La regidora delegada d’Igualtat, Yolanda Andrés i la regidora de Sanitat i Serveis Socials, Isabel Mª Mora, han visitat el mural de l’IES Vicent Andrés Estellés dedicat a aquestes heroïnes anònimes i, en la visita, les professores implicades en la iniciativa han “valorat positivament l’activitat i el grau d’implicació de l’alumnat, amb l’esforç que encara suposa per a la seua edat estructurar un bon text, en llengua valenciana que, a més, ha de tindre una extensió breu. A més, molts d’aquests microrelats tenen molt bona qualitat i els hem presentats al Concurs de Narrativa de l’Ajuntament, un altre incentiu més per a l’alumnat”.